**VEDTEKTER FOR SNARUM BARNEHAGE SA**

*Vedtatt på årsmøte 26. mars 2012, revidert på ekstraordinært årsmøte 03.desember 2012,*

*revidert på styremøte 11.april 2013, revidert på årsmøtet 14.april 2015,*

*revidert på årsmøtet 31.mars 2016, sist revidert på årsmøte 15.mars 2018.*

**1. Eierforhold og foretaksnavn**

Eierform: Foreldrestyre.

Organisasjonsnr: 979 862 725.

Snarum barnehage SA er et samvirkeforetak og eies av medlemmene.

Når foreldre/ foresatte har akseptert tilbud om barnehageplass, plikter de å bli medlem av foretaket.

Medlemmene hefter ikke overfor kreditorene for foretakets forpliktelser.

**2. Forretningssted**

Nyhusveien 283, 3370 Vikersund, i Modum kommune.

**3. Formål**

Barnehagen skal drives i samsvar med Lov om barnehager, forskrifter og merknader til loven, rammeplan for barnehagen og vedtak gjort av kommunen eller delegerte organ.

Snarum barnehage har formål gitt i barnehagelovens § 1:

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.»

**4. Opptak**

Det skal søkes på nettet via det nye programmet, www.modum.kommune.no – barnehage og skoler – barnehageportal – søknad om plass.

Søknadsfrist er 1. mars for hovedopptak fra 1. august. Det er supplerende opptak hele året.

Barn som har fått plass beholder denne inntil den sies opp, eller frem til 1. juli det året barnet fyller 6 år.

**5. Opptakskrets**

Opptaket gjelder for barn bosatt i Modum kommune. Ved særlige tilfeller kan barn fra andre kommuner tildeles plass for et barnehageår av gangen.

**6. Plasstørrelse**

Barnehagen tilbyr 80% -100% heldagsplasser.

**7. Opptakskriterier**

Jfr. Barnehagelovens § 12a:

«Barn som fyller ett år senest innen utgangen av august det året det søkes om barnehageplass, har etter søknad rett til å få plass i barnehage fra august i samsvar med denne loven med forskrifter. Barn som fyller ett år i september, oktober eller november det året det søkes om barnehageplass, har etter søknad rett til å få plass i barnehage innen utgangen av den måneden barnet fyller ett år i samsvar med denne loven med forskrifter.

Utover dette legger barnehagen følgende kriterier til grunn for prioritering ved opptak; i prioritert rekkefølge:

1. Barn med nedsatt funksjonsevne jfr. Barnehagelovens § 13, samt barn omfattet av vedtak ved Lov om Barnevernstjenester §§ 4-12 og 4-4, annet og fjerde ledd
2. Styretkan gi ansatte fortrinnsrett ved opptak av barn, dersom dette er viktig for å få besatt stillinger. Barn av ansatte som blir ett år etter 31.08. prioriteres foran de med rett til plass ihht §12 i Barnehageloven.
3. Om barnet har søsken i barnehagen. Hvis to barn står likt her er det hvilke søsken som har hatt plass lengst i barnehagen og videre hvor lenge barnet har stått på søkeliste. Søsken som blir ett år etter 31.08. prioriteres foran de med rett til plass ihht §12 i Barnehageloven
4. Styrer skal ved opptak av barn få et balansert kjønn – og alderssammensetning i barnegruppen. Med balansert kjønns- og alderssammensetning menes her like mange i hver aldersgruppe, og likemange gutter og jenter innenfor hver aldersgruppe, så langt dette er mulig. Dersom to barn står likt, prioriteres barn som har stått lengst på venteliste.

**8. Oppsigelse av plass** Oppsigelsestiden er to måneder etter oppsigelsesmåneden. Oppsigelsen må leveres skriftlig til daglig leder, og på www.modum.kommune.no – barnehage og skoler – barnehageportal – søknad om plass.

Ved oppsigelse etter 1. april må det betales ut barnehageåret.

Alle som har en barnehageplass, men ønsker å legge inn endringer i fht plass tørrelse, person opplysninger, adresse endringer osv, må søke om brukernavn og passord. www.modum.kommune.no – barnehage og skoler – barnehageportal – søknad om plass. Det er viktig at disse opplysningene til enhver tid er oppdaterte. Søknadsfrist 1.mars.

**9. Styret og Samarbeidsutvalget**

I følge barnehagelovens skal alle barnehager ha et samarbeidsutvalg (SU). Dette skal være et rådgivende, kontaktskapende og samordnende organ. SU består av foreldre/foresatte med og ansatte i barnehagen.

Foreldrerepresentantene velges på årsmøte jf. sa §62 for 3 år av gangen. Først til vararepresentant i ett år, så nest leder 1 år og til sist styreleder i 1 år. De ansatte representeres med styrer samt en representant som velges blant de ansatte for 1 år av gangen. I tillegg velges en vararepresentant. Styret skal minimum bestå av 3 medlemmer og maks 5 medlemmer.

SU skal behandle saker som har med den daglige driften av barnehagen å gjøre, herunder fastsette årsplanen. Det skal føres protokoll fra hvert møte.

SU fungerer også som styre for barnehagen.   
Styremøter holdes etter en plan fastlagt av styret og ellers når styrets leder finner det nødvendig.   
Styret skal lede og føre tilsyn med at barnehagen drives i samsvar med gjeldende lover, forskrifter og vedtekter, samt årsmøtets beslutninger. Herunder påse at barnehagen:

* oppfyller sine vilkår i tilknytning til offentlige tilskudd.
* har et internkontrollsystem og at dette blir fulgt.

Foretaket skal ha en daglig leder. Styret tilsetter en daglig leder jf. samvirkeloven § 65 annet ledd. Øvrig personell ansettes av styret i samråd med daglig leder.

**10. Årsmøte**

Årsmøtet er foretakets øverste myndighet. Ordinært årsmøte skal holdes innen utgangen av mars måned hvert år. Årsmøtet ledes av styrets leder med mindre årsmøtet velger en annen møteleder.

Årsmøtet skal innkalles skriftlig med minst 30 dagers varsel til de som er registrert som medlemmer pr. 1. februar. Saker som skal behandles på årsmøtet skal være styret i hende senest 20 dager før årsmøtet. Senest 10 dager før årsmøtet skal styret sende ut saksliste og årsmelding.

Styret kan innkalle til ekstraordinært årsmøte dersom det skulle være behov for det. Innkallelse skal skje 14 dager før møtet. Dersom revisor eller minst en tidel av medlemmene skriftlig krever at det avholdes ekstraordinært årsmøte for å få tatt opp et klart oppgitt emne, skal styret innkalle til dette.

Årsmøtet skal:

a) Velge referent og to personer til å underskrive protokollen

b) Utarbeide liste over møtende medlemmer på møtet og antall stemmeberettigede

c) Gjennomgå styrets årsmelding og budsjetter

d) Godkjenne årsregnskap

e) Velge nytt styremedlem til neste års styre.

f) Behandle andre saker som er korrekt fremmet av styret eller andelseiere, inkl, forslag til vedtektsendringer (foretakets vedtekter) eller oppløsning

Hvert medlem har en stemme på årsmøtet. Hvert medlem kan møte ved fullmektig på årsmøtet, men ingen kan være fullmektig for mer enn et medlem. Fullmektigen legger fram skriftlig og datert fullmakt. Som medlem regnes de som har barn med plass i barnehagen.

Ved vedtektsendringer må 1/3 av medlemmene være representert. Endringer vedtas med 2/3 flertall, og trer i kraft umiddelbart etter årsmøtet. Dersom årsmøtet ikke er vedtaksført kan nytt årsmøte holdes etter 3 uker og saken kan da avgjøres med 2/3 flertall blant de frammøtte.

De andre sakene avgjøres med simpelt flertall.

På det ordinære årsmøtet skal følgende saker behandles og avgjøres:

* Godkjenning av årsregnskapet og årsberetningen, herunder disponeringen av årsoverskudd
* Andre saker som etter loven eller vedtektene hører under årsmøtet.

**11. Åpningstid**

Åpningstiden er fra 06.30 til 16.45.

Kjernetiden er fra 09.30 til 14.00.

Barnehagen holder stengt i jule- og påskeuka, samt hele juli måned. Utover dette er barnehagen åpen alle vanlige arbeidsdager, utenom 5 planleggingsdager.

**12. Gebyr ved for sen henting**

Ved for sen henting ilegges gebyr på kr 210,- for hver påbegynt time. Gebyret blir tillagt oppholdsbetalingen.

**13. Kjøp av enkeltdager**

For barn med deltidsplass gis det mulighet for kjøp av enkeltdager ved ledig kapasitet i barnehagen. Styret fastsetter beløpet for enkeltdager, dette gjelder for et barnehageår om gangen. Mer informasjon kontakt styrer.

Vi tilbyr også kjøp av dag når det er planleggingsdager. Vi stetter inn vikarer disse dagene. For at vi skal holde åpent forutsetter det at seks barn eller mer har meldt seg på. Påmeldingen er bindene. Hvis det ikke blir et tilbud skal det ikke betales for dagen.

**14. Sommeråpen barnehage**

Foreldre kan kjøpe plass til barnet første uken i juli. Vi holder da åpent uansett hvor mange barn som melder seg på. Vikarer jobber denne uken men pedagogisk leder har ansvar for det pedagogiske innholdet. Påmeldingen er bindene og beløpet settes på august fakturaen.

**15. Foreldrebetaling**

Beløpet for foreldrebetaling går ikke over kommunale satser for makspris.  I tillegg til oppholdsbetaling kommer en fast sum i måneden for utgifter til mat/frukt. Det betales for 11 måneder i året, juli er betalingsfri måned.

Beløpet betales innen den 15. i hver måned. Betalingen gjelder for inneværende kalendermåned.

Det sendes ut purring etter 14 dager dersom innbetalingen uteblir. Purringer belastes med et gebyr på kr 50,- pr. gang. Dersom barnehageregningen står ubetalt etter 6 uker mister barnet plassen og saken går til inkasso. Ev. gebyrer tilfaller foreldrene.

Barnehagen gir søsken moderasjon jfr Lov om barnehager§15 og eventuelle kommunale bestemmelser. Foreldre/foresatte kan søke om friplass/redusert betaling etter kommunens regler.

Søknadskjema for friplass/redusert betaling ligger på kommunens hjemmeside under barnehage – skjema. Hjelp til utskrift kan fås på servicetorget på rådhuset eller i barnehagen. Ved elektronisk innsending er adressen; post@modum.kommune.no.

**16. Anvendelse av årsoverskudd**

Beslutning om anvendelse av årsoverskuddet treffes av årsmøtet etter forslag fra styret. Det kan ikke besluttes anvendt et høyere beløp enn det styret foreslår eller godtar, men årsmøtet kan selv bestemme anvendelsen.

**17. Fordeling av nettoformuen ved oppløsning av foretaket**

Foretakets medlemmer har ikke rett til å få noe dersom det er midler i foretaket etter at det har dekket sine forpliktelser. Ved eventuell opprettelse av ny barnehage skal eventuelle overskytende midler videreføres til den nye barnehagen. Eventuelt skal midler overføres til Snarum grendelag.

**18. Norm for arealutnyttelse pr. barn under og over tre år**

Hoved arealnorm for heldagsbarnehager er satt til 4 kvm. pr. barn over tre år og 5,4 kvm. for barn under tre år. Areal beregningen tar utgangspunkt i de rommene som faktisk står til disposisjon for barnas aktiviteter.

**19. Henvisning til eller gjengivelse av dokumentasjon barnehagen har for sitt internkontrollsystem**

Jfr. §4 i Forskrift om systematisk helse, miljø og sikkerhetsarbeid i virksomheter.

Eiere av barnehagen har ansvar for å påse at bestemmelsene i eller i medhold til denne paragrafen overholdes, og skal rette seg etter pålegg som kommunestyret til enhver tid gir. Virksomhetens eier skal påse at det er etablert et internkontrollsystem.

**20. Plikter for foreldre**

Styret vil innkalle til dugnad når dette finnes nødvendig, vanligvis 2 ganger i året. I en foreldredrevet barnehage er vedlikeholdet av utstyret foreldrenes ansvar, men barnehagen bidrar gjerne med forslag til hva som bør gjøres og direkte hjelp der dette er nødvendig.

Det kan i spesielle tilfeller gis anledning til å søke om frikjøp fra dugnadsplikten. Styret fastsetter gebyret for frikjøp. Dersom pliktig dugnad ikke gjennomføres skal det svares en ekstra foreldrebetaling fastsatt av styret.

**21. Taushetsplikt**

Alle som arbeider i barnehagen har taushetsplikt i henhold til §13- 13e i Forvaltningsloven.

**22. Politiattest**

Jfr. Lov om barnehager, merknad til loven kap 5, §19

Den som arbeider i barnehage skal legge frem tilfredsstillende politiattest. Attesten skal vise om vedkommende er siktet, tiltalt eller dømt for seksuelle overgrep mot barn. Attesten skal ikke være eldre enn 6 måneder.